정조 9년
乙巳十月二十一日辰時。上御誠正閣。大臣備局堂上引見入侍時。領敦寧鄭存謙。判府事徐命善。左議政洪樂性。判府事金熤。行司直李命植。行工曹判書金華鎭。行刑曹判書金魯鎭仁陵君李在協。行戶曹判書趙㻐。兵曹判書徐有隣。禮曹判書金履素。行副司直鄭好仁李柱國。禮曹參判李文源。執義朴聖泰。副校理趙濟魯。二提學吳載純。原任直提學鄭民始徐浩修徐有防。檢校直閣李秉模。原任直閣金宇鎭徐鼎修鄭東俊徐龍輔。檢校待敎李崑秀。待敎尹行任。右承旨趙鼎鎭。假注書李敬五朴蓍壽。記注官金健修。記事官金鳳顯。以次進伏訖。存謙等進前曰。朝候頗寒。聖體。若何。上曰。一樣矣。存謙等曰。王大妃殿氣候。何如。上曰。一樣矣。存謙等曰。惠慶宮氣候。何如。上曰。一様矣。仍命都承旨同副承旨三使臣入侍。行都承旨金尙集。同副承旨尹尙東。冬至正使安春君烿。副使李致中。書狀官宋銓。承命進伏。上曰。今此羹墻錄四冊。卽是先朝所輯錄。而列聖朝治法政規。盡在是矣。昨因奉考列朝宸翰。而敬玩此冊。事非偶然。不可無續成之擧。誌狀寶鑑實錄及政院日記。分條抄出。而不必別設都監。大臣中曾經內閣人。當爲摠裁。而堂上數三人。亦爲擇定。使之主管爲好。卿等各陳所見。可也。存謙曰。羹墻錄續成之敎。寔出我聖上繼述之孝思。不勝欽仰。列聖朝盛德至善。謨訓政規。盡在此書。原編凡例。極其綜密。遵而修述。實光丕承之聖德。至於政院日記。似宜分年抄出。而第念日記中可合輯錄者。盡萃於國朝寶鑑。當以寶鑑及誌狀實錄。參考分抄。彙錄於各條之下。此則惟在纂輯之臣。刪折修錄。而今承下敎。誠爲允當。臣豈有他見也。命善曰。臣敬玩羹墻錄。實與國朝寶鑑。相爲表裏。蓋寶鑑。編年之書也。羹墻錄。分類之書也。發凡起例。差有不同。而要之爲列聖朝傳心之訣則一也。幾百年未遑之寶鑑。旣成於今日。又得羹墻錄於內藏。其將裒輯而續成。甚盛擧也。亦非偶然。第伏念先大王盛德大業。史不勝書。今若更考實錄日記等書。則抄謄之際。又當積費時日。臣意則先就寶鑑中。撮其當錄之條。推類彙分。各附諸目。如或有寶鑑之所不載。而散出於諸臣文集。私藏野史者。則從其聞見。採取入錄。而設局之事。每易遷就。另差嫺習編書之數三朝臣。使之合力完工。似好矣。樂性曰。羹墻錄。卽我英考之所編輯。而祖宗朝鴻謨美規。昭載畢揭。可以永垂無窮矣。猗我先朝之編成是書。寔出於追慕儀式之聖孝。而今我聖上。敬玩興感。爰有續成之敎。將見先大王五十載德業之巍蕩。謨訓之宏懿。炳朗於百千世。則殿下善述之孝。丕承之德。益有光焉。臣不勝欽仰感頌之至。至於抄出冊子。誌狀寶鑑實錄。正宜參攷彙錄。而政院日記中。可合抄錄者。旣盡在寶鑑。則恐不必疊考矣。熤曰。列聖朝心法政謨。先大王孝思追慕。盡在此書。今日續成之敎。實出我聖上繼述之聖念。竊伏念編書之道。實在於考據之精。裒輯之詳。而累百載治功。所纂次百有餘條目。所分類止於四冊。則採錄之專主簡要。可以仰推。今以寶鑑誌狀所載嘉言懿德宏猷晠烈。一竝抄謄。更以實錄參考。又於私家文字中。如有散出之語。則從聞見採入。始乃節取成文。而編法文體。一依原編規模。逐事彙分。分屬於各條目。則似可爲成書之道矣。上曰。閣臣亦陳所見。可也。載純曰。羹墻錄續成。攷出實錄誌狀寶鑑而爲之。誠爲允當。政院日記。亦宜參考。而此則浩汗。恐難善爲抄出矣。民始曰。奉覽原錄編輯之法。主於簡要。先王朝盛德大業之當爲續錄者。寶鑑實錄中。必當備載。至於政院日記。似不必更攷矣。浩修曰。原編條目。極其詳細。而採錄則專主簡要。續成之時。亦當以文省事增爲法。日記之精粹。備載於寶鑑實錄。先就寶鑑。分類節取。而或有寶鑑中遺漏之事。則更考實錄。至於日記。則恐不必疊考矣。有防曰。奉覽原編條目。則專以謹嚴簡當爲主。目今續成之方。亦宜倣此。而先大王盛德大業。昭載寶鑑。先從寶鑑。彙分纂輯。若有不得不校準處。參考實錄。旁採文集。而至於政院日記。極其浩汗。恐不必更攷矣。秉模曰。寶鑑實錄。分掌抄錄。則所錄者。猶當疊出。又何必枉費功力於日記乎。臣意則只就寶鑑實錄中纂輯。爲宜矣。宇鎭曰。日記抄出。極爲浩汗。就實錄寶鑑中。彙分纂次。似好矣。鼎修曰。寶鑑誌狀中。考出纂輯。實爲允當。而諸臣文集及私藏野史。亦爲旁採入錄。則似好矣。龍輔曰。原編凡例。旣甚簡要。實錄精粹。盡載寶鑑。臣意則似不必更考實錄矣。東浚曰。實錄中盛德大業。俱載寶鑑。且原編凡例。極甚謹嚴精約。臣意則就寶鑑及誌狀中。精抄續成。似好矣。崑秀曰。寶鑑所載。皆是實錄中抄出者。續續攷史。亦甚重大。先就寶鑑及誌狀。裒輯。恐好矣。行任曰。列朝謨訓。編成四冊。則體段之簡要。可以仰認。依諸臣所奏。從寶鑑中抄錄。似好矣。上曰。李判府事。以大臣且兼閣職。使之摠務。戶曹判書趙㻐。行司直鄭昌聖。漢城判尹徐浩修。兵曹參知李家煥。亦爲同力抄出。可也。出擧條樂性曰。此咸鏡監司李𡊠災實分等狀啓也。洪原等六邑。置之尤甚。安邊等七邑。置之之次。吉州等十邑。置之稍實。仍以爲今年穡事。旣異所料。民情率多艱窘。新舊還一時竝督。實無責納之望。尤甚邑舊還。特許停退。之次邑。亦令略減分數。而後錄諸條。竝請令廟堂稟旨分付矣。其一。新還各穀。尤甚邑折半。之次三分一。以相當穀代捧事也。其一。明川以南進俸吏。姑許停止事也。其一。尤甚邑勿定配所事也。其一。推奴徵債。限明秋防塞事也。分等。依狀請施行。尤甚邑舊還停退事。本道穡事。比昨年似未免稍遜。旣不至歉荒。則雖曰尤甚。舊還之全數停退。道臣所請。極涉過當。而災邑民情。有不可不念。許令參量民勢。減數收捧。之次邑舊還減數收捧事。本道舊還。頃以七分一減捧之意。已爲筵稟行會。則其所當納之數。已極些略。不必更爲量減。依前分排收捧事。分付。新還代捧事。尤甚邑限三分一。之次邑限四分一。許令代捧。限明秋還作本色。尤甚邑之勿定配所。推奴徵債之限明秋防塞。明川以南進俸吏停止事。竝依狀請施行。何如。上曰。依爲之。舊還之尤甚邑停退。之次邑減分數事。依狀請施行。可也。出擧條樂性曰。此守禦使鄭尙淳狀啓也。以爲。今年各道舊還。以五分一分排收捧事。自廟堂筵稟定奪矣。南漢軍餉。所重在焉。丁酉以後停退未捧之數。極爲夥然。年事雖云登稔。許多未捧。勢難一時準捧。就其中。壬寅條停退與未捧二萬餘石。爲先準捧事。令廟堂稟旨分付爲請矣。今年畿邑舊還。以五分一收捧事。有所筵稟定奪。而至於南北漢餉還。則例不入於此中。而今此守臣所論酌定分數者。似是錯認而然。且軍餉事體。與他還穀有異。依所請準捧之意。分付。何如。上曰。此狀啓。似異常例。筵退後。問于該廳。更爲指一草記稟處。可也。出擧條上曰。都承旨先退。待使臣退出。卽行拜表。可也。尙集承命退出。樂性曰。英陵補土所所用物力。有令廟堂區劃之命矣。目今京外錢貨。皆不敷實。無從便區劃之道。而第關西遼軍木時在。旣過千餘同。且本道之以此需用者。數亦不多。其中限一百同。劃付賑廳。以爲量入策應之地。且伏聞永陵碑役。明春自畿營擧行云。所入物力。亦令就此量宜取用之意。一體分付畿營。何如。上曰。依爲之。出擧條上謂命善曰。久未見卿矣。近則所愼快差否。命善曰。狗馬賤疾。不敢仰煩。而有時苦劇。坐臥俱艱矣。昨日藥蔘捧上。太半是家蔘。嶺南則二斤內。只捧一斤。嶺東見退之數。亦甚夥然。御藥事體。何等重大。而其所擧行。若是疎忽。兩道道臣。雖已草記請勘。而事係莫重。誠極駭然矣。上曰。昨年申飭之餘。又復若此。其在重事體之道。固不可仍置。而該監司俱是新莅。方面數遞。亦屬可悶。方且赼趄矣。關東則有差員。嶺南獨無之。御藥體重。此後領來差員。以秩高守令中擇差事。定式。好矣。仍命書內醫院草記批旨。又命刑判。當該審藥。使之照律懲治。又下敎曰。近日朝廷事。誠不可說矣。日昨備忘中。煦濡釀禍四字。都憲誤認而陳疏。甚爲不緊矣。懲討。雖爲目下第一義。予意亦非出於懲討。近來廷臣。妄度成習。此莫非卿等誠意不足之致。而或慮卿等。復事劻勷。故末端又有正學云云之說矣。目今人各爲心。未知孰是孰非。如是不已。則必有載胥及溺之患。今日國勢朝象。誰肯顧念。卿等想必有料量之道矣。存謙曰。顧今紀綱名分。已自臣等壞了。臣等先伏嚴誅。然後綱紀可立。而名分可正矣。今當莫大之盛擧。臣雖冒沒登筵。而嚴敎之下。惶懍無地矣。命善曰。伊日寒殿。早朝勞動。莫重殿講。未免停退。朝體臣分。萬不成說。此莫非臣等之罪。聖敎又如是截嚴。隕越之極。求死不得矣。上曰。卿等則果有實恙。而至於金判府事事。最未可曉。左相事。亦甚慨然。旣不引咎於堂箚。則何必深引至此。大抵卿等事。出於易視朝廷而然。但所畏者。只是逆帽耳。如是而做得甚事乎。卿等須勿如是也。熤曰。伊日之罪。臣實爲首。設有病故。固當擔曳承膺。而愚迷慢蹇。莫知爲而爲。鈇鉞之誅。宜先臣身。然後今日紀綱。庶可以立矣。上曰。似此微事。豈可譴責大臣乎。予於戶判事。實有深慮。上下之不相符。何爲而至此。人或以日昨備忘。看作戶判事。而此非爲戶判而然矣。予於戶判。何畏之有。何惡之有哉。第見戶判。近來凡事。徒執己見。背馳朝廷。實未曉其意也。雖以鑄錢事言之。予之素深惡者鑄錢。而今番蓋出於通貨之意。則向來泥首金吾。果何意思。設有些少之嫌。不念君命之爲重。分義事體。決不當如是。向來下屬之科治。出於防微杜漸之義。而過三日始處分。亦出於商量而然矣。大抵近來朝紳。復踵甲午乙未年間風習。入朝則面謾。居官則貪濁。世道至此。寧欲無言。卿等姑爲就座。可也。樂性曰。宣宗皇帝皇筆及皇畫。昨日奉審。則無一完好。今番一體修補。似好矣。上曰。一體修補。入于櫃子奉安時。卿入來。可矣。仍命三使臣進前。烿等進伏。上曰。宗臣上使之不入去。久矣。專對之責。亦云不輕。凡事須審愼爲之。今冬日氣。似不甚寒。萬里行役。善爲往返。而副使年老。是可念也。命三使臣先退。命書榻敎曰。執義朴聖泰。除辭朝。一所監試官進去。命臺臣先退。聖泰承命而退。存謙曰。太廟儀軌。今方依下敎擧行。而至於政院日記。待本署文移。令事變注書。自前謄送矣。今亦依此例爲之事。分付。何如。上曰。依爲之。出擧條有隣曰。南漢餉逋事。依下敎就議于大臣。則以爲。關係逋穀。蕩減則初非可論。而再次査問。寔出於軫恤保障之德意。雖在逋吏。宜施寬典。若更爲加五年退期。分排捧上。則比之十年。不啻紓力云。故敢此仰達矣。上曰。工判之意。何如。華鎭曰。城餉逋穀。固難輕議蕩減。而屢次査問。旣出於軫恤之德意。則所逋各人之生存者。雖非可論。至若身故之類。恐不可以有族當徵。一例準捧矣。上曰。大臣之意。何如。存謙曰。城餉甚重。徵逋之際。雖是身故者。府尹旣察其有可徵之勢。則似難全減矣。命善曰。聖意旣出於軫恤。則城餉雖重。豈無施惠之道乎。身死勿徵。亦足爲可據之端。以此處分。誠至當矣。樂性曰。城餉體重。蕩減一款。固難輕議。故兵判問議時。有所商確矣。聖意亶出於軫恤。則生存者。雖不可擧論。身死者。蕩減勿徵。誠合於特恩施惠之道矣。熤曰。雖曰餉穀甚重。法無減逋之例云。朝家豈可旣知所逋者之已故。而徵逋於已故之民乎。上曰。朝令不可不信。今旣詢問諸大臣。生存者雖無可徵之勢。此則不可擧論。以身故人所逋。蕩減。可也。出擧條有隣曰。今番各道都試啓本覆啓中。黃海水營別武士沒技人遺漏。臣之不察之失。惶恐待罪。而原啓本回啓中。改付標啓下。何如。上曰。依爲之。卿則勿待罪。可也。出擧條有隣曰。各道監兵營都試啓本啓下後。請賞今將覆啓。而京畿監司徐有防。都試則臣嫌不可當之。令次官依例擧行。何如。上曰。依爲之。出擧條履素曰。庭試文武科放榜。以來十一月初三日。已爲啓下。而與景慕宮冬享大祭正日相値。放榜則以初四日辰時退行事。分付。何如。上曰。依爲之。出擧條履素曰。全州乾止山。間三年發遣本曹郞廳。摘奸以來事。定式矣。今年。乃是當次。而伏見道臣秋奉審狀啓。則姑無頉處云。發遣郞廳。亦不無廚傳之弊。更觀前頭擧行。何如。上曰。依爲之。出擧條履素曰。伏聞以永祐園位田事。有所下敎者矣。他無區劃之道。而懿昭墓位田。在慶尙道固城者。爲八十結。雖陵寢位田。結數多寡。本自不一。不滿此數。間多有之。且園墓事面。輕重自別。就懿昭墓位田八十結中。折半移屬永祐園。何如。上曰。依爲之。出擧條履素曰。廣州所在糧餉廳屯田。曾已筵稟。劃給於元陵守護軍矣。及其打量之際。自本官以爲。餉廳屯田。新有判下。移屬本州云。使不得擧行。旣有區劃之先後。且有所關之輕重。則合有經稟變通之道。故敢此仰達矣。上曰。然則更以附近處田結。劃給陵軍處。可也。出擧條樂性曰。今當拜表。槐院提調。極爲苟艱。行副司直李命植。工曹判書金華鎭。判敦寧金鍾秀仁陵君李在協。刑曹判書金魯鎭。行司直鄭昌聖。禮曹判書金履素。行大司憲洪良浩。行副司直鄭好仁。漢城判尹徐浩修。行副司直鄭民始李在簡。刑曹參判尹蓍東。行副司直蔡弘履。行左承旨李秉模。行大司成朴祐源。吏曹參判沈豐之。承文提調還差。禮曹參判李文源。行副司直申大升趙時偉。亦爲差下。使之察任。何如。上曰。依爲之。出擧條命書校理韓光近疏批。命退。諸臣以次退去。